Проект

**НАРЕДБА**

**за Централния регистър за проследимост на храните**

Глава първа

ОБЩИ ПОЛОЖЕНИЯ

**Чл. 1.** (1) С тази наредба се урежда функционирането, обхвата, реда и сроковете за подаване и получаване на информация от Централния регистър за проследимост на храните по веригата за доставки на ниво съхранение и търговия на храни на едро в страната.

(2) Наредбата не се прилага по отношение на:

1. веригата за доставки на храни на етап търговия на дребно;

2. доставките на първични продукти и храни съгласно чл. 37, ал. 1 и 2 и чл. 38 от Закона за храните:

а) директната доставка на малки количества първични продукти по чл. 1, параграф 2, буква „в“ от Регламент (ЕО) № 852/2004 на Европейския парламент и на Съвета от 29 април 2004 г. относно хигиената на храните (специално българско издание, глава 13, том 44) и чл. 1, параграф 3, букви „в“, „г“ и „д“ от Регламент (ЕО) № 853/2004 на Европейския парламент и на Съвета от 29 април 2004 година относно определяне на специфични хигиенни правила за храните от животински произход (ОВ, специално българско издание, глава 03, том 56) („Регламент (ЕО) № 853/2004“);

б) доставката на храни от животински произход от обекти за търговия на дребно до друг обект за търговия на дребно като странична, локална и ограничена дейност по чл. 1, параграф 5, буква „б“ (ii) от Регламент (ЕО) № 853/2004.

**Чл. 2.** (1) Централният регистър е организирана и поддържана от Българската агенция по безопасност на храните (БАБХ) информационна система за осигуряване на проследимост на храните, в регистрираните или одобрени по реда на Закона за храните и Закона за виното и спиртните напитки обекти за производство, преработка и търговия на едро с храни, вино, спиртни напитки и останалите продукти по чл. 1 от Закона за виното и спиртните напитки, наричани по-нататък „храни“, в това число пресните плодове и зеленчуци.

(2) За обектите за съхранение на зърно се прилагат реда и условията за регистрация и проследимост съгласно Наредба № 23 от 2015 г. за условията и реда за мониторинг на пазара на зърно (обн. ДВ. бр. 8 от 2016 г.).

**Чл. 3.** Централният регистър осигурява:

1. централизиране и систематизиране на информацията относно проследимостта на храните по агрохранителната верига;

2. ползване на информация от други публични регистри;

3. обобщаване на събраната информация и ползването ѝ от органите по чл. 2, ал. 1 от Закона за управление на агрохранителната верига, осъществяващи държавната политика по агрохранителната верига –министърът на земеделието, министърът на икономиката и индустрията и министърът на здравеопазването, включително ползването ѝ за статистически цели от органа по статистиката в Министерство на земеделието.

**Чл. 4.** (1) В Централния регистър информация предоставят и получават следните институции:

1. Министерство на икономиката и индустрията;

2. Министерство на здравеопазването;

3. Министерство на финансите;

4. Държавна комисия за стоковите борси и тържищата;

5. Агенция „Митници“;

6. Национална агенция за приходите;

7. Комисия за защита на конкуренцията;

8. Комисия за защита на потребителите;

9. Изпълнителната агенция по лозата и виното;

(2) Институциите по ал. 1 предоставят по електронен път в регистъра информация, имаща отношение към проследимостта на храните, в съответствие с данните, поддържани в администрираните от тях информационни системи.

(3) Информация от регистъра могат да получават и други държавни и съдебни органи при необходимост.

(4) Информацията по ал. 3 се предоставя със заповед на министъра на земеделието.

**Чл. 5.** (1) Бизнес операторите, които произвеждат, преработват и/или извършват дистрибуция на храни на етап търговия на едро, внос и износ, осигуряват възможност за проследимост по групи и подгрупи храни, съгласно § 1, т. 4 и 13 от допълнителните разпоредби на Закона за храните и чл. 1 от Закона за виното и спиртните напитки, като елемент от изпълнение на техните задължения по чл. 18 от Регламент (ЕО) № 178/2002 на Европейския парламент и на Съвета от 28 януари 2002 година за установяване на общите принципи и изисквания на законодателството в областта на храните, за създаване на Европейски орган за безопасност на храните и за определяне на процедури относно безопасността на храните (специално българско издание, глава 15, том 008), наричан по-нататък „Регламент (ЕС) № 178/2002“.

(2) Като неразделна част от проследимостта по ал. 1, бизнес операторите осигуряват предоставянето на следните данни в информационната система на Централния регистър, съгласно Приложението:

1. данни за бизнес оператора и регистрирания / одобрен обект по Закона за храните или Закона за виното и спиртните напитки – име или наименование на бизнес оператора (производител / търговец на едро / вносител), адрес на управление, ЕИК, регистрационен / одобрителен № на обекта от регистъра по чл. 24 от Закона за храните, чл. 27 или чл. 132 от Закона за виното и спиртните напитки;

2. данни за реализацията на храната по веригата на доставки на ниво търговия на едро:

а) информация относно произведени, преработени или получени от страни членки на Европейския съюз или от внос храни, при тяхното първо пускане в стокооборот – вид / наименование на храната, търговска марка (търговско наименование), физично състояние (прясно / охладено / замразено), страна / място на произход, партиден №, срок на годност / срок на минимална трайност, количество, дата на първо пускане в стокооборот на храната, търговец на едро / производител / износител, получател на храната, вид и адрес по местонахождение на обекта, доставено количество, документи, придружаващи храната, номер на документа / дата на издаване;

б) информация при последваща дистрибуция на храната – дата на получаване в обекта за търговия на едро, търговец на едро получател на храната, вид и адрес по местонахождение на обекта, получено количество, търговец на едро / производител / износител, получател на храната, вид и адрес по местонахождение на обекта, доставено количество, документи, придружаващи храната, номер на документа / дата на издаване. Бизнес оператори по § 1, т. 1 буква „д“ от допълнителните разпоредби не подават информация за последваща дистрибуция на храната, когато тя е предназначена за краен потребител и представлява търговия на дребно;

в) друга информация относно храните – количество бракувани храни, технологични фири и загуби от друг характер.

**Чл.** **6.** Търговците на пресни плодове и/или зеленчуци и винопроизводителите осигуряват съответствие на плодовете и зеленчуците, на всички етапи от тяхната търговия, с приложимите пазарни стандарти съгласно чл. 75 и 76 от Регламент (ЕС) № 1308/2013 на Европейския парламент и на Съвета от 17 декември 2013 година за установяване на обща организация на пазарите на селскостопански продукти и за отмяна на регламенти (ЕИО) № 922/72, (ЕИО) № 234/79, (ЕО) № 1037/2001 и (ЕО) № 1234/2007 (OB, L 347 от 20 декември 2013 г.), наричан по-нататък „Регламент (ЕС) № 1108/2013“ и Дял II, Глава II на Регламент за изпълнение (ЕС) № 543/2011 на Комисията от 7 юни 2011 г. за определяне на подробни правила за прилагането на Регламент (ЕО) № 1234/2007 на Съвета по отношение на секторите на плодовете и зеленчуците и на преработените плодове и зеленчуци (ОВ, L 157 от 15 юни 2011 г.), наричан по-нататък „Регламент (ЕС) № 543/2011“.

Глава втора

РЕД ЗА ВКЛЮЧВАНЕ И ИЗКЛЮЧВАНЕ ОТ ИНФОРМАЦИОННАТА СИСТЕМА НА ЦЕНТРАЛНИЯ РЕГИСТЪР ЗА ПРОСЛЕДИМОСТ НА ХРАНИТЕ

**Чл. 7.** (1) За включване в информационната система на Централния регистър се подава заявление по образец до изпълнителния директор на БАБХ, което съдържа най-малко следната информация:

1. за институциите по чл. 4:

а) наименование, седалище и адрес на управление;

б) код по БУЛСТАТ;

2. за бизнес операторите:

а) наименование, седалище и адрес на управление;

б) ЕИК

(2) Към заявлението се прилагат следните документи:

1. списък на оправомощените лица, които ще обработват, подават и получават тази информация;

2. правила за реда и условията за контрол за верността на подаваната в БАБХ информация и за коригиране на неточно подадена информация;

3. уведомление за осигурена техническа и софтуерна обезпеченост от бизнес оператора, за подаване на данни в информационната система на Централния регистър;

**Чл. 8.** (1) Заявлението се проверява от длъжностни лица в БАБХ в срок до 10 работни дни от неговото подаване. При установяване на нередовности се уведомява заявителя, като се определя срок от 10 работни дни за отстраняването им.

(2) В срок до 5 работни дни от подаване на заявлението, от отстраняване на нередовностите в определения срок по ал. 1 или от изтичане на срока за отстраняването им, изпълнителният директор на БАБХ със заповед:

1. мотивирано отказва включване в регистъра или;

2. включва в регистъра институцията по чл. 4 или бизнес оператора.

(3) Заповедта за отказ по ал. 2 се съобщава и може да се обжалва по реда на Административнопроцесуалния кодекс.

(4) Институциите по чл. 4 и бизнес операторите уведомяват в 3-дневен срок БАБХ за всяка промяна в информацията и документите по чл. 7, настъпила след включване в информационната система на Централния регистър, като прилагат и заверени копия на документите, удостоверяващи промяната.

**Чл. 9.** (1) Прекратяване на достъпа на институция по чл. 4 или бизнес оператор до информационната система на Централния регистър се извършва:

1. при заличаване от Търговския регистър;

2. при заличаване от регистъра по чл. 24, ал. 1 от Закона за храните, чл. 27 или чл. 132 от Закона за виното и спиртните напитки;

3. при заличаване на правния субект или прекратяване на дейност.

(2) Прекратяването на достъпа по ал. 1 се извършва със заповед на изпълнителния директор на БАБХ. Заповедта за прекратяване се съобщава и може да се обжалва по реда на Административнопроцесуалния кодекс.

Глава трета

ПОДАВАНЕ И КОРИГИРАНЕ НА ИНФОРМАЦИЯТА В ЦЕНТРАЛНИЯ РЕГИСТЪР ЗА ПРОСЛЕДИМОСТ НА ХРАНИТЕ

**Чл. 10.** (1) Бизнес операторите са длъжни да подават към Централния регистър информация в електронен вид за всяко първо пускане в стокооборот на пазара в страната на храни и всяка последваща дистрибуция на храните на етап търговия на едро.

(2) Първото подаване на информация в Централния регистър за доставено конкретно количество (партида/пратка) храни се извършва, както следва:

1. от бизнес оператор, който произвежда и/или преработва храни – при първото пускане в стокооборот на храната на пазара в страната;

2. от бизнес оператор, който извършва търговия на едро с храни – при получаване на храна с произход от страна членка на Европейския съюз в обекта за търговия на едро;

3. от вносител на храни – при първото пускане в стокооборот на храната от трети страни на пазара в Република България;

(3) При първото подаване на информацията по ал. 2 в Централния регистър, за всяко конкретно количество (партида/пратка) храни от информационната система автоматично се генерира уникален код;

(4) На всеки следващ етап на дистрибуция, при подаването на информация в Централния регистър от бизнес оператора, информационната система автоматично допълва първоначално генерирания код, с цел осигуряване на проследимост на съответните храни по веригата на доставки на ниво търговия на едро.

 (5) Бизнес операторите подават информацията по ал. 2 и 4 към Централния регистър в срок до 72 часа от получаване на конкретното количество (партида/пратка) храни, но не по-късно от часа на напускане на стоката от производствения или търговския обект.

**Чл. 11.** (1) Българската агенция по безопасност на храните не извършва корекции на подаваната от институциите по чл. 4 и бизнес операторите.

(2) Институциите по чл. 4 и бизнес операторите носят отговорност за верността и своевременното подаване на информацията по тази наредба, както и за спазване изискванията за защита на личните данни.

**Чл. 12.** (1) Бизнес оператор обявен в несъстоятелност или ликвидация, подава информация към Централния регистър по реда на тази наредба до датата на решението на съда за заличаването му от Търговския регистър.

(2) При обявяване в несъстоятелност или ликвидация на бизнес оператор със седалище в държава членка или със седалище в трета държава, осъществяващо дейност в Република България чрез клон, както и при решение за закриване на клон информация в Централния регистър се подава до заличаването от съответния публичен регистър в държавата, където е регистрирано, респективно до заличаването на клона.

Глава четвърта

УСЛОВИЯ И РЕД ЗА ПОЛУЧАВАНЕ НА ИНФОРМАЦИЯ ОТ ЦЕНТРАЛНИЯ РЕГИСТЪР ЗА ПРОСЛЕДИМОСТ НА ХРАНИТЕ

**Чл. 13** (1) Централният регистър осигурява на институциите по чл. 3, т. 3 и чл. 4 информация за произведените, преработени и/или дистрибутирани количества храни, чрез достъп до регистъра по електронен път.

(2) Информацията в Централния регистър се архивира на всеки 2 години.

(3) Компетентните органи по чл. 3, т. 3 и институциите чл. 4 получават и ползват информация от Централния регистър при запазване на професионалната и търговската тайна. Те нямат право да разгласяват и предоставят информация от Централния регистър на трети лица, както и да я използват за търговски цели, включително и като обобщени данни.

(5) Централният регистър изготвя справки от обобщената база данни по предварително зададени критерии и я предоставя в електронен вид на компетентните органи чл. 3, т. 3 и институциите по чл. 4.

Глава пета

КОНТРОЛ

**Чл. 14.** (1) Изпълнителният директор на БАБХ осъществява контрол за спазване на условията и реда за подаване и ползване на информация в Централния регистър.

(2) Длъжности лица от Българската агенция по безопасност на храните може да изискват допълнителни сведения или документи във връзка с осъществявания контрол по ал. 1, както и да извършва проверки на място.

(3) Институциите по чл. 4 и бизнес операторите предоставят измененията и допълненията на правилата по чл. 7, ал. 2, т. 2 в 10-дневен срок от датата на тяхното приемане. Те своевременно привеждат тези правила в съответствие с настъпили промени в нормативната уредба за дейността на Централния регистър.

**Чл. 15.** При установяване на нарушения на Регламент (ЕО) № 178/2002, Регламент (ЕС) № 543/2011 и Регламент (ЕС) № 1308/2013, както и на изискванията по тази наредба, ръководителите на ведомствата по чл. 7, ал. 1, т. 1, 3-5 и 8 от Закона за управление на агрохранителната верига или оправомощени от тях длъжностни лица налагат предвидените в Закона за управление на агрохранителната верига, Закона за храните, Закона за виното и спиртните напитки и Закона за прилагане на Общата организация на пазарите на земеделски продукти на Европейския съюз глоби, имуществени санкции и други мерки.

**Допълнителни разпоредби**

**§ 1.** По смисъла на тази наредба:

1. „Бизнес оператор“ е:

а) лице по чл. 9 от Закона за храните и търговец на пресни плодове и/или зеленчуци съгласно § 1, т. 20 от допълнителните разпоредби на Закона за прилагане на общата организация на пазарите на земеделски продукти на Европейския съюз;

б) производител на плодове и зеленчуци, който притежава и/или ползва обект за търговия на едро;

 в) производител, търговец на едро и вносител на вино, етилов алкохол, дестилати и спиртни напитки по Закона за виното и спиртните напитки;

 г) производител на вино, етилов алкохол, дестилати и спиртни напитки, който притежава и/или ползва обект за търговия на едро;

 д) лице, извършващо търговия дребно, когато притежава и/или ползва склад към обекта за търговия на дребно, в които се съхраняват продукти в големи обеми, характерни за търговия на едро;

 е) собственикът и/или ползвателят на обектите за съхранение на зърно по реда и условията за регистрация и проследимост съгласно Наредба № 23 от 2015 г. за условията и реда за мониторинг на пазара на зърно (обн. ДВ. бр. 8 от 2016 г.) ;

ж) лице, извършващо търговия със зърно над 50 тона сумарен годишен обем. Зърно са културите по смисъла на Наредба № 23 от 2015 г. за условията и реда за мониторинг на пазара на зърно;

 з) вносител на храни.

2. „Дистрибуция на храни“ е всеки етап на разпространението на храни, като съхранение, пакетиране, транспортиране, търговия, внос и износ на храни, включително и разпространението на храни, което се извършва между логистичните складове и търговските обекти на верига от магазини или отделен магазин, по смисъла на т. 4, както и между отделни търговски обекти на верига от магазини или отделни магазини.

3. „Комплексен обект“ е обект за търговия на едро с храни, представляващ съвкупност от самостоятелно обособени подобекти в една или повече сгради и съоръжения, който е предназначен за осъществяване на една или повече основни, спомагателни и обслужващи дейности.

4. „Обекти за търговия на едро с храни“ са местата по чл. 3, ал. 1, чл. 3а, ал. 1 и чл. 3в от Закона за стоковите борси и тържищата, регистрирани или одобрени по реда на чл. 26 или 31 от Закона за храните, включително търговските обекти, представляващи самостоятелни магазини и/или вериги от магазини за продажба на едро на храни, където търговията се извършва от името и за сметка на едно лице и сградите и съоръженията представляват комплексен обект, както и обекти за търговия на дребно с прилежащи складове с обща складова площ над 51 м² за съхранение на храни в големи обеми, характерни за търговия на едро, представляващи здравен, хигиенен, търговски и фискален риск.

5. „Първо пускане в стокооборот на храни“ е първото предоставяне на пазара в страната на конкретно количество (партида/пратка) храни от бизнес оператор по смисъла на т.1., за по-нататъшна търговска реализация в обект за търговия на едро, производствен обект или за износ;

6. „Търговия на едро с храни“ е етап от дистрибуцията на храните, включващ всички дейности по придобиване, съхраняване, предоставяне и/или продажба на храни, които не са предназначени за директно предоставяне на крайния потребител, а са предвидени за по-нататъшна препродажба, производство, преработка, внос или износ от други бизнес оператори (търговци на едро, производители и/или износители).

**§ 2.** За целите на тази наредба се прилагат и определенията от Регламент (ЕО) № 178/2002, Регламент (ЕС) № 543/2011“ и Регламент (ЕС) № 1308/2013.

**§ 3.** Наредбата осигурява прилагането на:

1. Регламент (ЕО) № 178/2002 на Европейския парламент и на Съвета от 28 януари 2002 година за установяване на общите принципи и изисквания на законодателството в областта на храните, за създаване на Европейски орган за безопасност на храните и за определяне на процедури относно безопасността на храните (специално българско издание, глава 15, том 008).

2. Регламент за изпълнение (ЕС) № 543/2011 на Комисията от 7 юни 2011 година за определяне на подробни правила за прилагането на Регламент (ЕО) № 1234/2007 на Съвета по отношение на секторите на плодовете и зеленчуците и на преработените плодове и зеленчуци (OB, L 157 от 15 юни 2013 г.).

3. Регламент (ЕС) № 1308/2013 на Европейския парламент и на Съвета от 17 декември 2013 година за установяване на обща организация на пазарите на селскостопански продукти и за отмяна на регламенти (ЕИО) № 922/72, (ЕИО) № 234/79, (ЕО) № 1037/2001 и (ЕО) № 1234/2007 (OB, L 347 от 20 декември 2013 г.).

**Преходни и заключителни разпоредби**

**§ 4**. Тази наредба се приема на основание чл. 7а от Закона за нормативните актове.

**§ 5.** (1)В шестмесечен срок от влизането в сила на наредбата Българската агенция по безопасност на храните създава и въвежда в действие Централния регистър.

(2) Изпълнителният директор на БАБХ със заповед определя дата на въвеждането в действие на регистъра. Заповедта се публикува на интернет страницата на БАБХ, не по-късно от 1 месец преди датата на въвеждането му в действие.

Приложение

към чл. 5, ал. 2

**Проследимост на храните по веригата на доставки на ниво търговия на едро**

|  |  |
| --- | --- |
| Данни за бизнес оператора и регистрирания / одобрен обект по Закона за храните или Закона за виното и спиртните напитки | Данни за реализацията на храната по веригата на доставки на ниво търговия на едро |
| Информация при първо пускане в стокооборот на храната | Информация при последваща дистрибуция на храната | Други данни |
| Регистрационен/одобрителен № на обекта от регистъра по чл. 24 от ЗХ Име или наименование на бизнес оператора (производител/търговец на едро/вносител) от регистъра по чл. 24 от ЗХ, чл. 27 или чл. 132 от ЗВСН, адрес на управление, ЕИК | Бизнес оператор производител/търговец/вносител на пресни плодове и зеленчуци (да/не) | Бизнес оператор производител/търговец на едро/вносител на бутилирани води (да/не) | Бизнес оператор производител/търговец на едро/ вносител на вино и оцет (да/не) | Бизнес оператор производител/търговец на едро/ вносител на етилов алкохол, дестилати и спиртни напитки (да/не) | Вид и адрес по местонахождение на обекта  | Вид на дейността в обекта | Групи/подгрупи или конкретни храни, вписани в регистъра по чл. 24 от ЗХ | Вид/наименование на храната  | Търговска марка (търговско наименование)на храната | Физично състояние на храната (прясно/охладено/замразено) | Страна на произход | L – партиден номер на храната от производителя (по етикет) | Срок на годност/срок на минимална трайност | Количество, кг/л/бр. | Дата на първо пускане в стокооборот на храната | Търговец на едро/производител/износител, получател на храната | Вид и адрес по местонахождение на обекта | Доставено количество, кг/л/бр. | Документи, придружаващи храната \*  | Дата на получаване в обекта за търговия на едро  | Търговец на едро получател на храната | Вид и адрес по местонахождение на обекта | Получено количество, кг/л/бр. | Търговец на едро/производител/износител получател на храната | Вид и адрес по местонахождение на обекта | Доставено количество, кг/л/бр. | Документи, придружаващи храната \*  | Бракувани количества, кг | Технологични фири и загуби от друг характер, кг |
|  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |
|  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |

\* Документи, придружаващи храната: договор, нареждания, стокова разписка, сертификати за произход или качество, счетоводен документ, митнически документ, превозни документи, обратни фактури и/или други документи, придружаващи стоката и обосноваващи стопанската операция.